Boek: Pieter Stoffberg se ‘Tenk’1987. ŉ Konvooi vegvoertuie is op pad na Angola om oorlog te voer. Vir die eerste keer is Suid-Afrikaanse tenks deel van die opmars om die Rooi Gevaar te stuit. Kommandant Leon Marais dra nie net die las as bevelvoerder nie, maar bots ook met sy direkte hoof. Boonop word die indruk geskep dat hy nie by die reëls hou nie wanneer dit kom by krygsgevangenes. Tenkbemanningslid Abrie Ahlers worstel met sy eie probleme. Sal hy sy belofte kan nakom om betyds terug te wees om met sy sewentienjarige swanger meisie te trou? Sal hy enigsins terugkom? En hoekom lieg hy oor die dood van sy pa? Die insypelaar, majoor Cassie van der Merwe, moet in gevaarlike omstandighede te voet op die vyand spioeneer, en Pietie de Villiers, die jong dokter sonder enige weermagopleiding, word getaak om ŉ mediese pos in ŉ vyandelike gebied te beman. Sersant Pierre Wessels praat ŉ beangste dienspligtige moed in en dra ŉ gewonde 32-makker na veiligheid onder swaar bombardement. Motorwerktuigkundige Lappies Labuschagne moet al sy vernuf as soldaat inspan om met ŉ mankolieke Ratel ŉ gedugte Russiese tenk aan te vat. Dit is van die grootste veldslae met Suid-Afrikaanse tenks in Angola. Daar is soldate wat sterf en vermink word. Ander breek onder die spanning. Almal keer terug met wonde in hul gemoed. Tenk is deur Pieter Stoffberg geskryf en die boek het pas by Penguin Random House verskyn. Stoffberg maak in 1990 sy debuut as skrywer met die kortverhaalbundel Die hart van ŉ hond, wat in 1991 met die Eugène Marais-prys vereer is. Daarna volg nog ŉ bundel, getiteld Kruispunt, in 1997 en sy eerste roman In die lig van vuur in 2005. Uitgewer: Penguin Random House Prys: R320,00* *Prys onderworpe aan verandering Koop die boeke by Graffiti Boeke